**Az előterjesztést megtárgyalta:**

 - Jogi és Társadalmi Kapcsolatok Bizottsága

**E L Ő T E R J E S Z T É S**

**Szombathely Megyei Jogú Város Közgyűlése**

**2018. április 26-i ülésére**

**J E G Y Z Ő I T Á J É K O Z T A T Ó**

**a Polgármesteri Hivatal törvényességi és**

**hatósági munkájáról, a Hivatal tevékenységéről**

Szombathely Megyei Jogú Város Önkormányzata Szervezeti és Működési Szabályzata 23. § (4) bekezdés b) pontja értelmében a jegyző a Közgyűlésen tájékoztatást ad a hatósági munkáról, a törvényesség helyzetéről, és azokról a kihirdetett, vagy hatályba lépett jogszabályokról, melyek az önkormányzat, vagy a hivatal feladatkörét, hatósági hatáskörét érintik, megváltoztatják, illetve új feladatkört állapítanak meg. A Magyarország helyi önkormányzatairól szóló 2011. évi CLXXXIX. törvény (Mötv.) 81. § (3) bekezdés f) pontja alapján a jegyző évente beszámol a képviselő-testületnek a hivatal tevékenységéről. A testület a hatósági és törvényességi tájékoztató keretében a hivatal tevékenységéről folyamatosan értesül, ezért ezen tájékoztató az SZMSZ-ben foglaltakon túl a Mötv. előírásainak történő megfelelést is szolgálja. E kötelezettségeknek eleget téve a Polgármesteri Hivatal belső szervezeti egységeinek vezetőivel áttekintettük a hatósági munkát és a hivatal működését, melynek eredményeiről az alábbiakban tájékoztatom a Tisztelt Közgyűlést:

A **Jogi, Képviselői és Hatósági Osztály** vezetője az alábbi tájékoztatást adta az osztály munkájáról:

Az előző Közgyűlés óta nem került kihirdetésre az osztály munkáját érintő új jogszabály.

A **Jogi Iroda** elvégzi az Önkormányzat és a Polgármesteri Hivatal által kötött valamennyi szerződés jogi kontrollját a vonatkozó belső utasításoknak megfelelően. A 2018.02.01.-2018.03.31. közötti időszakban 176 szerződés jogi kontrolljára került sor, az alábbi havi bontásban:

2018.02.01.- 2018.02.28.: 52 szerződés;

2018.03.01.- 2018.03.31.: 124 szerződés.

Az Iroda nyilvántartja a hatályos rendeleteket, gondoskodik azok kihirdetéséről. A 2018. február 15-i Közgyűlésen elfogadott rendeletek az alábbi időpontban kerültek kihirdetésre:

2018. február 21. napján kihirdetésre kerültek:

* Szombathely Megyei Jogú Város Önkormányzata Közgyűlésének **1/2018. (II.21.)** önkormányzati rendelete Szent Márton Esélyegyenlőségi Támogatási Program működtetéséről – hatályba lépett: 2018. március 1-jén;
* Szombathely Megyei Jogú Város Önkormányzata Közgyűlésének **2/2018. (II.21.)** önkormányzati rendelete az önkormányzat 2017. évi költségvetéséről szóló 4/2017. (III.7.) önkormányzati rendelet módosításáról – hatályba lépett: 2018. február 22-én;
* Szombathely Megyei Jogú Város Önkormányzata Közgyűlésének **3/2018. (II.21.)** önkormányzati rendelete az önkormányzat 2018. évi költségvetéséről – hatályba lépett: 2018. február 22-én;
* Szombathely Megyei Jogú Város Önkormányzata Közgyűlésének **4/2018. (II.21.)** önkormányzati rendelete a Polgármesteri Hivatalban és a Közterület-felügyeletnél dolgozó köztisztviselők közszolgálati jogviszonyának egyes kérdéseiről szóló 17/2012. (IV.5.) önkormányzati rendelet módosításáról – hatályba lépett: 2018. február 22-én;
* Szombathely Megyei Jogú Város Önkormányzata Közgyűlésének **5/2018. (II.21.)** önkormányzati rendelete a személyes gondoskodást nyújtó szociális és gyermekjóléti ellátások térítési díjáról szóló 11/1993. (IV.1.) önkormányzati rendelet módosításáról – hatályba lépett: 2018. április 1-jén.

A rendeleteket a jogszabályi előírásoknak megfelelően megküldtük a Vas Megyei Kormányhivatalnak, illetve gondoskodtunk a fenti rendeleteknek és a fenti rendeletek által módosított további rendeleteknek a www.szombathely.hu honlapra és a Nemzeti Jogszabálytárba történő feltöltéséről. Továbbá a lakosság értesítése a rendeletek kihirdetéséről a Városi TV útján megtörtént.

A 2018. február 15-i, illetve a 2018. március 14-i és 2018. március 28-i rendkívüli Közgyűléseken hozott normatív határozatok, valamint az ülés jegyzőkönyve is megküldésre, illetve a nyilvános üléseket illetően kihirdetésre és a honlapra feltöltésre kerültek.

Az osztály elkészítette a Polgármesteri Hivatal 2018.01.01.-2018.03.31. közötti időszakra vonatkozó ügyiratforgalmi statisztikáját:

|  |
| --- |
| **Az iktatott ügyiratok száma a 2018. 01.01 – 03.31. közötti időszakban** |
|  |  |  |  |
| **Ágazat** | **Főszám** |  | **Alszám** |
|  |  |  |  |

|  |  |  |  |
| --- | --- | --- | --- |
| **A) PÉNZÜGYEK** | **4642** |  | **5940** |
| A.1. Adóigazgatási ügyek | 4642 |  | 5940 |
| **B) EGÉSZSÉGÜGYI IGAZGATÁS** | **30** |  | **169** |
| **C) SZOCIÁLIS IGAZGATÁS** | **2159** |  | **4011** |
| **E) KÖRNYEZETVÉDELMI, ÉPÍTÉSI ÜGYEK, TELEPÜLÉSRENDEZÉS, TERÜLETRENDEZÉS ÉS KOMMUNÁLIS IGAZGATÁS** | **738** |  | **3477** |
|  |  |  |
| E.1. Környezet- és természetvédelem | 58 |  | 182 |
| E.2. Építésügyek, településrendezés, területrendezés | 150 |  | 1501 |
|  |  |  |
| E.3 Építésügy | 405 |  | 1300 |
| E.4 Kommunális ügyek | 125 |  | 494 |
| **F) KÖZLEKEDÉS ÉS HÍRKÖZLÉSI IGAZGATÁS** | **743** |  | **2408** |
| **G) VÍZÜGYI IGAZGATÁS** | **6** |  | **11** |
| **H) ÖNKORMÁNYZATI, IGAZSÁGÜGYI ÉS RENDÉSZETI IGAZGATÁS** | **1457** |  | **8059** |
|  |  |  |
| H.1. Anyakönyvi és állampolgársági ügyek | 389 |  | 1089 |
| H.2. Okmányirodák feladatkörébe utalt ügyek, a polgárok személyi adatainak, lakcímének nyilvántartásával kapcsolatos ügyek | 3 |  | 157 |
|  |  |  |
| H.3. Választásokkal kapcsolatos ügyek | 13 |  | 2828 |
| H.7. Igazságügyi igazgatás | 17 |  | 77 |
| H.8. Egyéb igazgatási ügyek | 1035 |  | 3908 |
| **I) LAKÁSÜGYEK** | **459** |  | **1081** |
| **J) GYERMEKVÉDELMI ÉS GYÁMÜGYI IGAZGATÁS** | **208** |  | **510** |
| **K) IPARI IGAZGATÁS** | **30** |  | **72** |
| **L) KERESKEDELMI IGAZGATÁS, TURISZTIKA** | **156** |  | **433** |
| **M) FÖLDMŰVELÉSÜGY, ÁLLAT- ÉS NÖVÉNYEGÉSZSÉGÜGYI IGAZGATÁS** | **128** |  | **327** |
|  |  |  |
| **P) KÖZOKTATÁSI ÉS MŰVELŐDÉSÜGYI IGAZGATÁS** | **69** |  | **248** |
| **R) SPORTÜGYEK** | **9** |  | **13** |
| **U) ÖNKORMÁNYZATI ÉS ÁLTALÁNOS IGAZGATÁSI ÜGYEK** | **1306** |  | **7267** |
|  |  |  |
| U.1. Képviselő-testület iratai | 10 |  | 48 |
| U.2. Kisebbségi önkormányzat iratai | 6 |  | 28 |
| U.3. Szervezet, működés | 351 |  | 1543 |
| U.4. Iratkezelés, ügyvitel | 53 |  | 147 |
| U.5. Személyzeti, bér- és munkaügyek | 61 |  | 1385 |
| U.6. Pénz- és vagyonkezelés | 825 |  | 4116 |
| **X) HONVÉDELMI, POLGÁRI VÉDELMI, KATASZTRÓFAVÉDELMI IGAZGATÁS, FEGYVERES BIZTONSÁGI ŐRSÉG** | **7** |  | **22** |
|  |  |  |
| X.1. Honvédelmi igazgatás | 3 |  | 2 |
| X.2. Polgári védelmi, katasztrófavédelmi igazgatás | 4 |  | 20 |
|  |  |  |
| **Összesen:** | **12147** |  | **34048** |

Az **Általános Hatósági Irodához** tartozó Ügyfélszolgálat munkájáról az alábbiakban számolok be. A 2018.02.01.-2018.03.31. közötti időszakban az ügyfelek az alábbi ügyekben fordultak az Ügyfélszolgálathoz:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Hónap | Általános információk | Szociális ügyek | Lakás-ügyek | Adó-ügyek | Kommun. ügyek | Keresked. ügyek | Erzsébet utalvány | Szt. Márton kártya |
| febr. | 493 | 613 | 285 | 276 | 19 | 146 | 0 | 28 |
| márc. | 617 | 692 | 273 | 424 | 36 | 159 | 1 | 26 |

Az Ügyfélszolgálathoz ezen kívül e-mailen és telefonon is érkeznek megkeresések, bejelentések, illetve kérnek az ügyfelek tájékoztatást. Ennek számadata az alábbiak szerint alakult:

|  |  |  |
| --- | --- | --- |
| Hónap | e-mail | telefon |
| 2018. február | 295 | 123 |
| 2018. március | 277 | 157 |

A **Közgazdasági és Adó Osztály** vezetője az alábbi tájékoztatást adta az osztály munkájáról:

Az adózás rendjéről szóló törvény rendelkezései értelmében a helyi adók, valamint a gépjárműadó első félévi befizetésének határideje az adóév március 15.-e. Az önkormányzati adóhatóság által 2018. április 04-ig beszedett adóbevételek az alábbiak szerint alakultak.

|  |  |  |
| --- | --- | --- |
| Számlák megnevezése | 2018. évi előirányzat | 2018. április 04.-ig befolyt  |
| Iparűzési adó | 8 525 000 000 Ft | 3 202 693 467 Ft |
| Építményadó | 1 222 000 000 Ft | 611 339 691 Ft |
| Gépjárműadó 40%-a | 270 000 000 Ft | 126 789 184 Ft |

A befolyt tételek a végrehajtással beszedett összegekkel együtt értendők. Figyelembe véve a 2018. május 31-ig határidős iparűzési adóbevallásokkal egyidejűleg esedékes adóbefizetéseket és a folyamatos végrehajtási munka várható eredményét, megállapítható, hogy a helyi adók beszedése időarányosan történik.

Az **Egészségügyi és Közszolgálati Osztály** vezetője a ***Lakás és Szociális Iroda*** munkájáról az alábbi tájékoztatást adta:

2018. február 15. naptól 2018. április 15. napjáig az Irodára hatósági ügyekben beérkezett kérelmek száma az alábbiak szerint alakult:

A gyermekek védelméről és a gyámügyi igazgatásról szóló 1997. évi törvény alapján rendszeres gyermekvédelmi kedvezmény megállapítására vonatkozó kérelmek száma: 140 db.

A települési támogatás keretében nyújtott ellátások és a szociális szolgáltatások helyi szabályzásáról szóló Szombathely Megyei Jogú Város Önkormányzata Közgyűlésének 8/2015. (II.27.) önkormányzati rendelete által szabályozott támogatások:

* átmeneti támogatás megállapítása iránti kérelmek száma: 541 db,
* rendkívüli szociális krízishelyzetre tekintettel nyújtott támogatás: 414 db,
* fűtési támogatás: 22 db,
* a gyógyszer- és gyógyászati segédeszköz kiadások viseléséhez nyújtott rendszeres települési támogatás: 62 db,
* önkormányzati tulajdonú lakásban lakók lakbértámogatása: 75 db,
* nem önkormányzati lakásban lakók lakbértámogatása: 26 db.

A kérelmek elbírálása mellett az ügyintézők - az önkormányzati rendeletek által előírt, illetve más hatóságok általi megkeresésre – helyszíni környezettanulmányt végeznek.

A hatósági ügyekben a jogszabályban előírt ügyintézési határidőt az irodán betartja.

A 2018. évi tavaszi szünet munkanapjain (március 29-és és április 3-án) összesen 131 gyermek vette igénybe a szünidei étkezést (38 fő rendszeres gyermekvédelmi kedvezményre jogosult és 93 fő hátrányos helyzetű). A törvényes képviselő és az étkezést biztosító Pálos Károly Szociális Szolgáltató Központ és Gyermekjóléti Szolgálat részére erről értesítést küldött az iroda.

A **Városfejlesztési Kabinet** vezetője az osztály feladatairól és futó projektjeiről az alábbi tájékoztatást adta:

A **Modern Városok Program** keretében korábban megkötött támogatási szerződések megvalósítása zajlik, valamint folyamatos a Program további elemeivel kapcsolatos előkészítési és adatszolgáltatási feladatok ellátása, illetve az ehhez kapcsolódó egyeztetések az érintett minisztériumokkal és az egyes fejlesztések projektgazdáival.

A Program megvalósításának részeként 2018. március 29-én támogatói okirat került kiállításra a szombathelyi fedett uszoda további fejlesztésének tárgyában.

A „Szent Márton Lovas, Sport Hagyományőrző és Rendezvényközpont tervezése, megvalósíthatóságának előkészítése” fejlesztés esetében a Közgyűlés döntésének megfelelően aláírásra került a pénzeszköz-átadási megállapodás a SZOVA Zrt. és az Önkormányzat között.

A Modern Városok Program részeként, a Nyugat-dunántúli Vízügyi Igazgatóság beruházásaként valósul meg a dozmati víztározó megépítése, amelynek ünnepélyes alapkőletételére 2018.03.26-án került sor.

A **Terület- és Településfejlesztési Program** (TOP) keretében jelenleg 24 megkötött támogatási szerződés megvalósítása zajlik. Elbírálás alatt áll a „Schrammel Imre életművének méltó helyen történő elhelyezése Szombathelyen” című pályázat. A folyamat állásáról információ kérése céljából hivatalos polgármesteri levél került megküldésre a Nemzetgazdasági Minisztérium részére.

Az önkormányzat által korábban megvalósított, jelenleg **fenntartási szakaszban lévő projektek**kel kapcsolatos feladatellátás folyamatos, amelynek keretében a Kabinet elkészítette az időszakban esedékes éves fenntartási jelentéseket, valamint folyamatosan részt vesz az aktuális helyszíni ellenőrzéseken és az azok nyomán keletkező feladatellátásban. Az időszak során sor került az utolsó utánkövetéses helyszíni ellenőrzésre a „Nagy Lajos Gimnázium korszerű közoktatási intézménnyé történő átalakítása, fejlesztése az energiatakarékosság tükrében” című projektre vonatkozóan.

Az **Építési Iroda** vezetője az alábbi tájékoztatást adta az iroda munkájáról:

Az iroda általános építésügyi hatóságként látja el az elsőfokú építésügyi hatósági feladatokat a megyeszékhelyen, valamint 39 környező településen. Kérelemre lefolytatja az engedélyezési eljárásokat, hatósági bizonyítványokat állít ki, valamint teljesíti a szakhatósági és egyéb szervi megkereséseket. Az irodára érkező ügyfeleknek tájékoztatást nyújt, illetve a hatósági rendeletek által előírt, és más hatóságok általi megkeresésre, helyszíni szemléken vesz részt.

A hatósági ügyekben a jogszabályban előírt ügyintézési határidőket az iroda betartotta.

A jelzett időszakban építésügyi jogszabályváltozás nem történt.

A **Városüzemeltetési Osztály** vezetője az alábbi tájékoztatást adta az osztály tevékenységéről:

A **Közbeszerzési Iroda** az előző Közgyűlés óta eltelt időszakban az iroda folyamatosan közreműködik a TOP pályázatok támogatási szerződésének közbeszerzési tervének összeállításában, a határidők ütemezésében. A Városüzemeltetési Osztály versenyszabályzat alapján történő beszerzéseinek ajánlati felhívásai, szerződései szerkesztését végzi. Heti rendszerességgel előkészíti a Közbeszerzési Bíráló Bizottság előterjesztéseit.

A folyamatban lévő közbeszerzési eljárásokat és azok stádiumait az alábbi táblázat tartalmazza:

|  |  |  |
| --- | --- | --- |
|  | **Eljárás megnevezése** | **Állapot** |
| 1.  | Internet alapú városi hálózat üzemeltetése | Szerződéskötés 2018.04.16-tól |
| 2. | TOP Óvodák fejlesztése | Szerződéskötés 2018. 04. 16-tól |
| 3. | TOP Szociális alapszolgáltatások fejlesztése | Szerződéskötés 2018.02.27. |
| 4. | TOP Szociális városrehabilitáció I. rész II. rész | Szerződéskötés 2018.03.08.Szerződéskötés 2018.04.05. |
| 5. | TOP Szombathely bel- és csapadékvíz védelmi rendszerének fejlesztése I. eljárás | Szerződéskötés: 2 részajánlati körre folyamatban |
| 6. | TOP Szombathely bel- és csapadékvíz védelmi rendszerének fejlesztése II. eljárás | Összefoglaló tájékoztatás feladása 6 részajánlati körre 2018.04.23-i héten |
| 7. | TOP Bölcsődék fejlesztése II. | Szerződéskötés 1 részajánlati körre: 2018.03.20. |
| 8 | Romkert engedélyes, kiviteli tervek elkészítése | Szerződéskötés: folyamatban |
| 9.  | Közvilágítás korszerűsítése | Első tárgyalás időpontja: 2018.05.03. |
| 10. | TOP Útfelújítások |  Összefoglaló tájékoztatás feladása 2018. 04. 20. |
| 11. | Báthory, Halastó, Kötő utcák felújítása | Ajánlattételi határidő: 2018.04.11.Értékelés folyamatban |
| 12. | TOP Sportliget  | KFF tanúsítványra várunk, azt követően az eljárás indítható |
| 13. | TOP EPCOS  | Ajánlattételi határidő: 2018. 05.08. |

A **Beruházási Iroda** a legutóbbi Közgyűlés óta eltelt időszakban az alábbi feladatokat végezte:

* **TOP-6.2.1-15-SH1-2016-00005 Bölcsődei fejlesztések Szombathelyen** című projekt keretében a Bokréta Bölcsőde felújításra a szerződés 2018. március 20-án került megkötésre. Befejezési határidő - 5 hónap - 2018. augusztus 20., a szerződéses összeg nettó 60,5 millió Ft. A Kuckó és a Csodaország bölcsődék áttervezés alatt vannak, műszaki tartalom csökkentés szükséges. A Kuckó bölcsőde építésengedély köteles munkával jár. Eszközbeszerzésre az Acer Kft-vel van szerződés.
* **TOP-6.3.2-15-SH1-2016-00001 A szombathelyi Sportliget fejlesztése című** projekt keretében az épület energetikai korszerűsítésére irányuló engedélyes és kiviteli tervek elkészültek, a szükséges engedélyek rendelkezésre állnak (épület építés, a híd, a parkolók és utak kialakítása, a kutak létesítése és a fakivágások engedélyezése). A közbeszerzés folyamatban van.
* **TOP-6.5.1-15-SH1-2016-00001 Városháza épületének felújítása című** projekt keretében az épület energetikai korszerűsítésére irányuló közbeszerzési eljárás keretében a finanszírozási problémák egyeztetése után a SZMJV Közgyűlésének októberi ülése arról döntött, hogy a Városháza felújítását a TOP projekt keretében nem valósítja meg, a szerződések megszüntetése megtörtént.
* **TOP-6.5.1-15-SH1-2016-00002 AGORA központ energetikai korszerűsítése című** projekt keretében az épület energetikai korszerűsítésére irányuló kivitelezési munkák folyamatban vannak. A kivitelezés 2018. március 19-én 50 %-os teljesítéssel került leigazolásra.
* **TOP-6.6.1-15-SH1-2016-00001 Új Egészségügyi Alapellátó Központ kialakítása** című projekt esetében a kivitelező kiválasztására irányuló közbeszerzési eljárás eredménytelenül zárult, tekintettel a magas ajánlati árakra. A kisebb alaprajzi területű épület tervezése folyamatban van. Tervezői tájékoztatás szerint ezen a héten az engedélyezési terv benyújtásra kerül.
* **TOP-6.7.1-15-SH1-2016-00001 Szociális város rehabilitáció II. ütem** című projekt keretében a kivitelező kiválasztására a közbeszerzési eljárás lefolytatásra került, a szerződés aláírása folyamatban van, a kivitelező még nem írta alá. Építési napló előkészítve, a munkaterület átadást megelőző bejárás 2018. április 10-én megtörtént.
* **TOP-6.2.1-15-SH1-2016-00003 Százszorszép Bölcsőde és Mocorgó Óvoda fejlesztése Szombathelyen** című projekt keretében felújításra kerülő épületek engedélyes és kiviteli tervei elkészültek, műszaki ellenőr in-house szerződés keretében beszerzésre került. A kivitelezési szerződés aláírásra került. 2017. október 25-én a munkaterület átadása megtörtént a kivitelezőnek. A kivitelezési munkálatok megkezdődtek. Mocorgó Óvodánál befejeződött a fűtés szerelés, Százszorszép Bölcsődénél folyik a homlokzat és a tetőszigetelés valamint a fürdőszobák felújítása. A kivitelezési szerződés módosításra került, a kivitelezés véghatárideje: 2018. április 30-ra módosult. A kivitelezés 75%-os készültségi szintű. A szakmai teljesítés igazolása a készültségi fokhoz mérten kiadásra, a számla befogadásra került.
* **TOP-6.4.1-15-SH1-2016-00001 számú „Szombathely Megyei Jogú Város kerékpárosbarát fejlesztése”** című pályázatban szereplő közlekedési létesítmények tervezésére a közbeszerzési eljárás folyamatban van, beérkeztek az ajánlatok, hiánypótlás és annak értékelése megtörtént. A tervezési szerződés aláírásra került, az engedélyes és kiviteli tervek készítése folyamatban van. A geodéziai felmérés és a vázlattervek leadásra kerültek. A tervek auditálása megtörtént, a tervek végleges összeállítása, illetve előkészítése a tervzsűrire folyamatban van. A tervek megküldését követően állítható ki a teljesítés igazolás.
* **TOP-6.5.1-15-SH1-2016-00004 Óvodák energetikai korszerűsítése** című projekt keretében a Szombathely, Bem J. u. 33. szám alatti Hétszínvirág Óvoda; a Szombathely, Pázmány P. krt. 26. szám alatti Micimackó + Napsugár Óvoda; továbbá a Szombathely, Margaréta u. 1. szám alatti Margaréta Óvoda energetikai korszerűsítésére kerül sor. Az engedélyes és kiviteli tervek elkészültek. A műszaki ellenőr beszerzésére megtörtént. Kivitelezési szerződés aláírásra került. A munkaterület átadás-átvétel megtörtént mindegyik intézménynél. A Mocorgó Óvodánál és a Százszorszép Bölcsődénél a kivitelezési munkák folyamatban vannak. A Margaréta Óvodánál és a Hétszínvirág Óvodánál megkezdték a kivitelezési munkákat. A Margaréta és a Hétszínvirág óvodáknál kivitelezési szerződés módosítás történt a költségek átcsoportosítása miatt. A Hétszínvirág Óvoda és a Micimackó + Napsugár Óvoda kivitelezése jelenleg 50 %-os a Margaréta Óvoda kivitelezése 25 %-os készültségi szintű. A szakmai teljesítés igazolása a készültségi fokhoz mérten kiadásra, a számla befogadásra került.
* **Szombathely-Balogunyom településeket összekötő kerékpárút,** engedélyes tervei elkészültek, engedélyezés folyamatban van.
* **TOP-6.2.1-15-SH1-2016-00002 Óvodák fejlesztése Szombathelyen** projekt keretében felújításra kerülő óvodák (Aréna, Benczúr, Gazdag Erzsi, Szivárvány, Vadvirág és Mesevár Óvoda) engedélyes és kiviteli tervei elkészültek, műszaki ellenőr in-house szerződés keretében beszerzésre került. A kivitelező kiválasztására irányuló közbeszerzési eljárás két óvoda esetében (Gazdag Erzsi és Vadvirág Óvoda) járt eredménnyel, a kivitelezési szerződés a szerződéskötési moratórium leteltét követően megköthető (Pritamin Trend Kft-vel).
* **TOP-6.2.1-15-SH1-2016-00004 Weöres Sándor és Pipitér Óvoda fejlesztése** című projekt projekt keretében felújításra kerülő épületek engedélyes és kiviteli tervei elkészültek, műszaki ellenőr in-house szerződés keretében beszerzésre került. A kivitelezésre vonatkozó első körben indított közbeszerzési eljárás a magas kivitelezői árajánlatok miatt (fedezethiány miatt) eredménytelenül zárult. A második körben a közbeszerzési eljárás eredményesen lezárult, kivitelezési szerződések aláírásra kerültek, a munkaterület átadása kivitelező részére megtörtént. A Pipitér Óvoda készültsége 100 %-os a Weöres Sándor Óvodában a kivitelezés folyamatban van, a készültségi szint jelenleg 50 %-nál tart, a befejezés 2018. május 30. napjára várható.
* **TOP-6.3.1-15-SH1-2016-00001 Szombathely, Szent László király utcai felhagyott iparterület fejlesztése című** projekt keretében kialakításra kerülő vívóakadémia, kereskedelmi egységek, cserkészház, asztalitenisz csarnok és ezekhez tartozó parkolók, közművek engedélyes és kiviteli tervei elkészültek, a műszaki ellenőr és a közbeszerzési tanácsadó beszerzésre került. A nyílt közbeszerzési eljárás elindult, ajánlattételi határidő 2018. május 8.
* **TOP-6.5.1-15-SH1-2016-00003 Neumann János Általános Iskola felújítása című** projekt keretében az épület energetikai korszerűsítésére irányuló engedélyes és kiviteli tervei elkészültek. A műszaki ellenőr beszerzése megtörtént. Kivitelezési szerződés aláírásra került. A munkaterület átadása kivitelező részére megtörtént. A kivitelezési munkálatok folyamatban vannak, a készültségi szint 70 %-nál tart.
* **TOP-6.5.1-15-SH1-2016-00005 Egészségügyi Intézmények Energetikai Korszerűsítése** című projekt keretében a Váci Mihály utca 3. szám alatti, illetve a Jáki u. 35. szám alatti orvosi rendelők energetikai korszerűsítésére irányuló engedélyes és kiviteli tervek elkészültek. A műszaki ellenőr beszerzésére megtörtént. Kivitelezési szerződés aláírásra került. A munkaterület átadás mindkét helyszínen kivitelező részére megtörtént. A kivitelezési munkák folyamatban vannak, a készültségi szint 50 %-nál tart.
* **TOP-6.6.2-15-SH1-2016-00001 Szociális alapszolgáltatások fejlesztése Szombathelyen** címűprojekt keretében a Barátság utcai idősek klubja, illetve a Kodály Zoltán utcai család és gyermekjóléti szolgálat felújítására, átalakítására irányuló engedélyes és kiviteli tervek elkészültek. A műszaki ellenőr beszerzésre került (Savaria Városfejlesztési Nonprofit Kft. személyében.) A kivitelezésre vonatkozó közbeszerzési eljárás I. körben (az ajánlatok tartalmi hiányosságai miatt) eredménytelenül zárult. Új közbeszerzési eljárást került lefolytatásra, mely eredményesen lezárult. A kivitelezési szerződés 2018. február 27-én aláírásra került, a munkaterületet 2018. március 13-án átadtuk kivitelezőnek (Vasi Energetikai Kft.).
* **Szent Márton projekt I. ütem:**
* **Romkert passzázs** kivitelezési munkái befejeződtek, a terület üzemeltetési feladatait a Közterület-felügyelet, valamint a SZOMPARK Kft. látja el,
* **Berzsenyi tér és környéke felújítás** kivitelezési munkái befejeződtek,
* **Szent Márton templom előtti tér** kivitelezési munkái befejeződtek,
* **Smidt Múzeum bővítés megvalósításának** kivitelezési munkái befejeződtek,
* **Szent Márton Terv I. ütem szakmai és pénzügyi záró beszámolója és elszámolása határidőben 2018. január 29-én a Belügyminisztériumban leadásra került.**
* **Jedlik Ányos Terv keretében (5db)** **„A” típusú elektromos töltőállomás** telepítésére 2016. december 21. napján pályázat került benyújtásra. A támogatási szerződés 2017. július 25-én aláírásra került. A megvalósításra egy év áll rendelkezésre.
* **Jedlik Ányos Terv keretében** az e-Mobi Nonprofit Kft. további 1 db elektromos autótöltő állomás kialakítását kezdeményezte, melynek lebonyolítását és üzemeltetését is az e-Mobi NKft. végzi. A töltőállomás tervezett helyszíne a Szombathely, Hollán Ernő utcai parkoló, 6001/1 hrsz. A decemberi közgyűlés támogatta a töltő telepítését, együttműködési megállapodás kerül aláírásra az ingyenes közterület használatról.
* **TOP-6.3.3-15-SH1-2016-00001** számú „**Szombathely bel- és csapadékvíz védelmi rendszerének fejlesztése**” című pályázatban szereplő belterületi csapadékvíz elvezető rendszerek engedélyes tervei elkészültek, az engedélyezési eljárások lezárultak, az engedélyek beszerzésre kerültek. A közbeszerzési eljárás a Stromfeld és Joskar-Ola szakaszok tekintetében sikeresen lezárultak, a vállalkozási szerződés aláírás alatt. A munkaterület átadás-átvételi eljárás várhatóan 2 héten belül megtörténik. A további 6 szakasz tekintetében az új közbeszerzési eljárás megindítása folyamatban van.
* **TOP-6.1.3-15-SH1-2016-00001 „Helyi gazdaságfejlesztés” című pályázat keretén belül megvalósítandó „Szombathelyi Vásárcsarnok felújítása”** című projekt: Az építési engedély jogerőre emelkedett 2018. január 3. napján. A kiviteli terveket a tervező 2018. január 5. napján a módosított szerződés szerint benyújtotta. A kivitelező beszerzésére vonatkozó közbeszerzési eljárás előkészítése folyamatban van. Az építési műszaki ellenőri feladatok ellátására vonatkozó szerződés a Savaria Városfejlesztési Nonprofit Kft-vel megkötésre került.
* **TOP-6.1.4-16 „Képtár turisztikai fejlesztése”** című pályázatot a Magyar Államkincstár támogatta, melyről a támogatási döntést megküldte. A projekt 1.200.000.000,- Ft támogatást kapott. Versenyszabályzat szerinti tervező beszerzés megtörtént, a nyertes tervezővel a szerződéskötés 2017. december 29-én megtörtént. Jelenleg a tervezési folyamat zajlik, a vázlatterveket a Tervtanács 2018. április 16-án tárgyalta, GVB előterjesztés 2018. április 23-i ülésre készül el.
* **TOP-6.1.4-16 „Víztorony turisztikai fejlesztése”** című pályázat: a Magyar Államkincstár támogatta, melyről a támogatási döntést megküldte. A projekt 500.000.000,- Ft támogatást kapott. Versenyszabályzat szerinti tervező beszerzés megtörtént, a nyertes tervezővel a szerződéskötés 2017. december 29-én megtörtént. Az engedélyezési tervdokumentációt a tervező 2018. március 29-én a hatóság részére benyújtotta.
* **TOP-6.1.4-16 „Romkert turisztikai fejlesztése”** A Magyar Államkincstár a benyújtott támogatási kérelmet támogatta, melyről a támogatási döntést megküldte. A projekt 1.420.000.000,- Ft támogatást kapott.
* **Szent Márton projekt II. ütem:**
* **Ady tér és környezetének fejlesztése:** Támogatói okirat alapján a tervezés fedezete rendelkezésre áll. A fejlesztéssel kapcsolatos tervezési feladatokra a versenyszabályzat szerinti beszerzés lezárult, a legjobb ajánlatot adó tervezővel a szerződést 2017. december 29-én megkötötték. Jelenleg a tervezési folyamat tart, mely során a vázlattervek a Tervtanács részére benyújtásra kerültek, Tervtanácsi ülés időpontja: 2018. április 16. A tervezési szerződés a szükséges HÉSZ módosítás miatt elkerülhetetlen, mellyel kapcsolatban a héten egyeztetés lesz.
* **Járdányi Paulovics István Romkert fejlesztése:** Támogatói okirat alapján a tervezés fedezete rendelkezésre áll. Az önkormányzat szerződést kötött a Savaria Múzeummal a császári mozaik kiemelésére és restaurálására vonatkozóan. A tervező beszerzésével kapcsolatos közbeszerzési eljárás sikeresen lezárult, jelenleg a szerződéskötés van folyamatban.
* **Szent Márton utca rehabilitációja:** Támogatói okirat alapján a tervezés fedezete rendelkezésre áll. Tanulmánytervvel rendelkezik az Önkormányzat. Közgyűlési határozat alapján elkezdődhet a tervek beszerzése, melyhez szükséges közműegyeztetések folyamatban vannak. Tervezés tekintetében az indikatív árajánlat kérésének kiküldése a közműegyeztetések befejezése után kezdődhet meg. A terület felújításának engedélyes és kiviteli tervkészítését megelőző egyeztetésen elhangzottak alapján nyilatkozattételt benyújtottak be az érintett közműszolgáltatók. A fejlesztéssel kapcsolatos tervezési feladatokra a versenyszabályzat szerinti beszerzés lezárult. **A tervezési szerződés megkötésre került, a tervezés folyamatban van. Az az engedélyezési tervi bemutató 2018. 04. 13-án lesz, ahol több nyitott kérdést kell tisztázni beruházói oldalról.**
* **Késmárk utcai teniszcentrum fejlesztése:** A Modern Városok Program keretében a Támogatói Okirat 2017. december 22-én aláírásra került a Miniszterelnökség által. A tervezési feladatokkal kapcsolatos szerződés 2018. március 12-én aláírásra került. A tervezési folyamat zajlik, a Tervtanács a terveket 2018. április 16-án tárgyalta. Az engedélykérelem benyújtásának szerződés szerinti határideje 2018. május 2.
* **TOP-6.1.1-15-SH1-2016-00001 A szombathelyi Északi Iparterület fejlesztése** címűprojekt tervezési munkáival kapcsolatban a piackutatási célú ajánlatok és a hozzájuk kapcsolódó függetlenségi nyilatkozatok beérkeztek. Az in-house ajánlatkérésre nem érkezett be ajánlat, az eredménytelenül zárult. Új versenyszabályzat szerinti tervbeszerzés került kiírásra a közművek tervezésére vonatkozóan, a vízi közművek tervezője beszerzésre került, a további közművek beszerzésére vonatkozó eljárás folyamatban van. Az úttervező is beszerzésre került. Az úttervek 2018. január elején kerültek beadásra engedélyezésre. **Az építési engedély és a kiviteli tervek is elkészültek**. A vízi közművek engedélyezési tervei elkészültek, február elején kerültek beadásra a hatósághoz. **Az engedélyezés folyamatban van.**
* **A Brutscher u. Perintparti sétány, Kilátó-Dob u-i szakaszok, valamint az Ernuszt K. u. járda** felújítására a kivitelezési szerződések megkötésre kerültek. A kivitelezések folyamatban vannak.
* **A Sas utcai járdaszakasz, Jáki úti járdaszakasz és a Külső Pozsonyi úti járdaszakasz** felújítási munkáira a szerződéskötés megkötésre került és a kivitelezések folyamatban vannak.
* **A Szombathely, Halastó és Báthory István utcák, illetve Kötő utcai járda felújítása** beérkeztek a kivitelezői ajánlatok, amelyeknek értékelése folyamatban van.
* **A „Szombathely város kerékpárút-hálózatának fejlesztése Gyöngyösszőlős és Gyöngyöshermán városrészeken című projekt II. ütem**ének megvalósítása: kerékpárút kivitelezése a Körmendi u. – Szent Gellért u. - Diófa u. – Újvilág u. – Pásztor u. területen” elkészült kerékpárutak garanciális bejárása, azaz a 2 éves utó-felülvizsgálati helyszíni bejárása 2017. szeptember 22. napján megtörtént. A rögzített hibák javítását a kivitelező Szkendó Kft-nek 2018. március 31-ig kellett elvégeznie. A Körmendi úti kerékpárút ívkorrekciója megtörtént, a kivitelezési munkák befejeződtek, a forgalomba helyezési engedélyt az illetékes útügyi hatóság megadta. A garanciális bejárások előkészítés alatt vannak.

A **Főépítészi Iroda** az előző Közgyűlés óta eltelt időszakban az iroda településképi véleményeivel közreműködött az építési hatóságok eljárásaiban, illetve településképi bejelentési eljárásokat folytatott le.

A decemberi Közgyűlés 355/2017. (XII.14.) Kgy. sz. határozatában foglaltaknak megfelelően megkezdte az iroda a településrendezési eszköz módosítását. A vonatkozó munkarészeket a településtervező elkészítette, a partnerségi egyeztetés folyamatban van, 2018. január 31-én  lakossági fórumra került sor.

A februári Közgyűlés 20/2018.(II.15.) Kgy. sz. határozatának megfelelően a Szombathely-Sé összekötő kerékpárút, valamint a Király Sportlétesítmény tekintetében településrendezési eszköz tervezett módosítására vonatkozóan az állami főépítész záró szakmai véleményét megkérték, a tárgyalást lefolytattak.

A **Vagyongazdálkodási Iroda** az előző közgyűlés óta eltelt időszakban folyamatosan végezte a vagyonkataszteri feladatok ellátását, a helyiséggazdálkodással összefüggő kérelmek lebonyolítását. A Közgyűlés és a Gazdasági és Városstratégiai Bizottság döntéseink végrehajtásával összefüggő feladatok is az iroda tevékenységét képezték (cégügyek, ingatlanpályázatok lebonyolítása). Az irodán zajlik a Gazdasági és Városstratégiai Bizottság ülésének előkészítése és az ülésről készült jegyzőkönyvek elkészítése. A 2018. évi vagyongazdálkodási koncepció elfogadását követően megkezdődött az abban foglalt értékesítések előkészítése, lebonyolítása.

A **Belső Ellenőrzési Iroda** tevékenységének keretét adó 2018. évi belső ellenőrzési, illetve a Szombathely Megyei Jogú Város Önkormányzata által alapított és fenntartott intézményekre vonatkozó felügyeleti ellenőrzési tervet Szombathely Megyei Jogú Város Közgyűlése 2017. decemberi ülésén fogadta el. A beszámolási időszakban (két közgyűlés közötti időszak: 2018. február 15. és 2018. április 15. között) a jóváhagyott tervnek megfelelően bonyolította le az iroda az ellenőrzéseket.

2018. február, illetve március hónapban befejeződött az alábbi témakörökben lefolytatott 3 vizsgálat:

* A Savaria Megyei Hatókörű Városi Múzeum Állami Számvevőszéki vizsgálata megállapításainak, javaslatainak hasznosulása, a végrehajtás megfelelőségének értékelése. Emellett az ellenőrzés kitér az intézménynél 2017. évben lefolytatott fenntartói vizsgálat megállapításainak realizálására is.
* A TOP-6.5.1-15-SH1-2016-00004 program támogatásával megvalósult, a szombathelyi Hétszínvirág Óvoda, Micimackó Óvoda / Napsugár Óvoda és a Margaréta Óvoda energetikai fejlesztése érdekében lefolytatott kivitelezéshez kapcsolódó közbeszerzési eljárások lefolytatása szabályosságának megítélése.

* Az intézményi ellenőrzési tervben foglaltaknak megfelelően a Szombathely Városi Vásárcsarnok intézménynél a 2013-2016. gazdasági évekre vonatkozó költségvetési gazdálkodás szabályszerűségét értékelte az ellenőrzés.

A vizsgálatok tapasztalatairól az iroda a vonatkozó jogszabályban foglaltaknak megfelelően a 2019. áprilisi közgyűlésen számol be.

Ezen időszakban új vizsgálatot indított el az iroda az alábbi témában:

* 2017. évben a Belső Ellenőrzési Iroda vizsgálatot folytatott az intézmények iratkezelési rendje kialakításának és az alkalmazott gyakorlatnak az elemzése tárgyában. Az elvégzett szabályszerűségi vizsgálat megállapításai, ajánlásai alapján összeállított intézkedési terv teljesülésének utóellenőrzését látja el jelenleg az iroda. A vizsgálat kiterjed a Szombathelyi Egészségügyi és Kulturális Intézmények Gazdasági Ellátó Szervezete, a Mesebolt Bábszínház, az Agora Szombathelyi Kulturális Központ, a Berzsenyi Dániel Megyei és Városi Könyvtár, a Savaria Szimfonikus Zenekar, a Szombathelyi Köznevelési GAMESZ, a Savaria Megyei Hatókörű Városi Múzeum, a Pálos Károly Szociális Szolgáltató Központ és Gyermekjóléti Szolgálat, a Szombathelyi Közterület–felügyelet, a Szombathelyi Egyesített Bölcsődei Intézmény és a Szombathely Városi Vásárcsarnok intézményekre.

Kérem a Tisztelt Közgyűlést tájékoztatóm elfogadására.

**Szombathely, 2018. április „ ”**

 **/: Dr. Károlyi Ákos :/**

**HATÁROZATI JAVASLAT**

**.…/ 2018. (IV.26.) Kgy. számú határozat**

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

**Felelős:** Dr. Károlyi Ákos, jegyző

**Határidő:** azonnal